b'\n_START_ARTICLE_\nU\xc5\xa1ata\n_START_SECTION_\nOpis\n_START_PARAGRAPH_\nIzdu\xc5\xbeenog je jajolikog oblika, bo\xc4\x8dno stisnuto. Ima kratka mala usta na kojima je donja \xc4\x8deljust isturena ispred gornje. O\xc4\x8di su joj dosta velike i okrugle. Na tijelu joj se isti\xc4\x8de jaka repna peraja. Boje je tamnomodrastosive do sme\xc4\x91aste. Du\xc5\xbe bokova ima desetak neupadljivih vodoravnih modrikastocrvenkastih pruga. Donji dio tijela je sivosrebrnaste boje. Na korijenu repne peraje ima crnkasti sedlasti pojas. Dobar je i brz pliva\xc4\x8d i vrlo pokretljiv. U\xc5\xa1ata je usprkos nerazvijenom zubalu i nevelikim ustima izrazita grabe\xc5\xbeljivica i spada u red vrlo grabe\xc5\xbeljive ribe. Naraste do 30 cm u duljinu i mo\xc5\xbee posti\xc4\x87i te\xc5\xbeinu od 0,60 kg. Prosje\xc4\x8dni primjerci su te\xc5\xa1ki oko 0,10 kg._NEWLINE_Mrijesti se tijekom lipnja i prve polovice srpnja.\n_START_SECTION_\nRasprostranjenost\n_START_PARAGRAPH_\nNalazimo je uzdu\xc5\xbe \xc4\x8ditave jadranske obale. Nastanjuje se nad kemenitim i \xc5\xa1ljunkovitim dnima i dnima obraslim posidonijom, odnosno morskom travom. Ne dr\xc5\xbei se isklju\xc4\x8divo dna nego se kre\xc4\x87e izme\xc4\x91u dna i povr\xc5\xa1ine. Naj\xc4\x8de\xc5\xa1\xc4\x87a je na dubinama izme\xc4\x91u 5 do 20 metara, ali za\xc4\x91e i do 70 metara dubine. Voli \xc4\x8disto more pa je rijetko mo\xc5\xbeemo na\xc4\x87i u ve\xc4\x87im lukama. Ne ulazi rado ni u lu\xc4\x8dice ali se zna na\xc4\x87i u njihovoj neposrednoj blizini. _NEWLINE_Osim u Jadranskom moru, u\xc5\xa1atu nalazimo u \xc4\x8ditavom Mediteranu, Crnom moru i isto\xc4\x8dnom Atlantiku. U Jadranu je u\xc4\x8destala u priobalnom moru gotovo svugdje.'